section_heading: Likovna djela
paragraph_text: Tehnička crta u izvedbi Vudragovih skulptura odaje dojam monumentalnosti. Umjetnik ništa ne ostavlja slučaju i detalje brusi do najsitnijih detalja – što je nusprodukt dugogodišnjega bavljenja medaljom i reljefom u formi minijature. Razina izvedbe i posvećenje detalju, s velikom dozom svojevrsna realizma, ali i s naznakama ekspresionističkog pristupa djelu, njegove skulpture ulijevaju sigurnost promatraču u kvalitetu tehničkih vještina kipara te ostavljaju podosta prostora za otkrivanje „petog elementa“. Riječ je o dodatnom sadržaju likovnog djela koji je produkt refleksivnosti, filozofije i misaonosti samog umjetnika. Upravo je to, uz tehničku kvalitetu i monumentalnost izvedbe, faktor koji Nikolu Vudraga dodatno ističe. Nikola svakom djelu pristupa na način da hoće nešto dodatno reći i nešto pojasniti, a najčešće teme njegove refleksije i promišljanja odnose se na njegove stavove o aktualnoj političkoj situaciji, njegovu odnosu prema vjeri i religiji te životu uopće, te problematizira međuljudske sukobe interesa. (R.K.)